Ramona Portelli tintervista lil Steven Cachia u Jennifer Busuttil Dan l-aħħar sirt naf b'koppja Maltija li ddeċidiet li żżur 17-il pajjiż madwar id-dinja f'temp ta' 322 ġurnata. Fil-fatt, din il-ħolma twettqet minn Steven Cachia u Jennifer Busuttil. Steven għandu 33 sena, u l-passatempi favoriti tiegħu huma l-ivjaġġar u l-futbol. Jennifer għandha 30 sena u l-ikbar passatemp tagħha bla dubju huwa s-safar. Ilhom flimkien għal dawn l-aħħar erba' snin. Bdejt din l-intervista billi staqsejthom meta kien li żaru dawn il-pajjiżi kollha wara xulxin, u kif iddeċidew li jħalli kollox warajhom u jmorru. "Konna ilna nitkellmu u naħsbuha biex insiefru waħda fit-tul flimkien. Fil-bidu bdejna niftiehmu biex nitilqu f'Diċembru li għadda, però f'Jannar jien kelli ġurnata ħażina fuq ix-xogħol u għedt lil Jennifer li missna ma noqogħdux naħsbuha iżjed u naqbdu u nitilqu. Wara nofs siegħa kkonvinċejtha! Ma sibniex daqshekk problema biex inħallu kollox warajna u nitilqu għax din kienet ħolma tat-tnejn li aħna u konna nafu li se jiddispjaċina ħafna jekk ma nagħmluhiex," qalli Steven. Fil-fatt, il-pajjiżi li żaru matul din l-avventura kienu l-Filippini, il-Korea t'Isfel, iċ-Ċina, Hong Kong, il-Ġappun, it-Tajwan, il-Malasja, Singapore, l-Indoneżja, il-Vjetnam, il-Laos, il-Kambodja, Fiji, New Zealand, l-Awstralja, it-Tajlandja, u l-Belġju. Proprjament skoprejt li t-tir tagħhom kien li jdumu erba' mitt ġurnata infila msiefra jduru d-dinja. B'hekk ridt inkun naf għaliex waqfu qabel. Jennifer sostniet: "Li nagħmlu 400 ġurnata kien target naqra ottimist. Fil-verità, l-unika limitazzjoni li kellna kien it-tieġ ta' ħija li kien se jsir xi xahar wara l-400 ġurnata, għalhekk għedna li l-iktar li nistgħu ndumu huwa 400 ġurnata, u iktar kemm indumu iktar aħjar. Qabel tlaqna, ovvjament, qrajna ħafna blogs u kellna idea tajba ta' kemm jista' jiswiena kull pajjiż u konna nafu wkoll li probabbli ma jservuniex il-flus li kellna mfaddla biex nagħmlu 400 ġurnata. Però qatt ma konna ċerti jekk hux biħsiebna naħdmu l-Awstralja jew f'xi post ieħor, għalhekk ma konniex nafu x'se jiġri eżatt." Qabel ma mort għal din l-intervista, kont naf ukoll li kienu waqfu mix-xogħol sakemm kienu qed iduru d-dinja. Naturalment, xtaqt inkun naf kif kampaw u kif irnexxielhom jieħdu vaganza ta' dan it-tip daqshekk fit-tul. "Għamilna naqra riċerka dwar il-pajjiżi li konna se nżuru, u ħadna idea tajba dwar kemm tiswa l-ħajja hemmhekk. Imbagħad, għamilna baġit riġidu; Peżempju, fil-Filippini stajna nonfqu €30, fil-Ġappun €50, Fiji €70, dejjem ir-ras kuljum. Dawn kienu jinkludu kollox, mill-akkomodazzjoni għall-ikel, trasport, eċċ. Iddeċidejna li bħala lukandi ma noqogħdux infittxu postijiet lussużi, u bħala ikel konna nieklu tajjeb imma ma konniex immorru f'ristoranti għoljin ta' kuljum. L-importanti għalina kien li nagħmlu l-attivitajiet u naraw il-postijiet kollha li ppjanajna, jiswew kemm jiswew. Ikel u lukandi sbieħ ma kinux prijorità. Żammejna rekord ta' kull ħaġa li konna nixtru u nonfqu, u kull filgħaxija kont nikkalkula kemm fadlilna flus għal dak il-pajjiż," sostna miegħi Steven. Fil-fatt, hawn kompliet Jennifer, li żvelat li Steve kellu fissazzjoni li l-baġit li ppjanaw mhux biss ikun gwida li jippruvaw iżommu miegħu, imma li jagħmlu minn kollox biex ma jaqbżuhx. "Kien jikteb kull ħaġa li nixtru u filgħaxija jagħmel il-kontijiet li ma jmurx ikun hemm xi 10 ċenteżmi differenza!" tbissmet Jennifer. Ta' min jgħid li matul din l-avventura qabdu b'kollox 40 titjira. Immaġinajt li kellhom jippjanaw it-titjiriet minn qabel ma telqu minn Malta. Ħallejt f'idejhom sabiex jgħiduli kif irnexxielhom iqassmu u jallokaw il-ħin għal dan kollu. "L-uniku titjiriet li bbukkjajna minn hawn Malta kienu l-one way ticket għall-Filippini, it-titjiriet interni fil-Filippini stess, kif ukoll it-titjira għall-Korea t'Isfel għax inzertajna sibna titjira rħisa. Konna nibbukkjaw it-titjiriet qisu xahar qabel. Immaġinajt ukoll li kellhom xi tensjonijiet waqt din l-avventura u ma nimmaġinax li kollox kien ward u żahar; b'hekk ħallejt f'idejhom biex jaqsmu xi esperjenzi milli kellhom. "Le, mhux ferħ u daħk biss kellna. Qatt ma kont għext ma' persuna 24/7 għal żmien fit-tul. Ma kellix idea kemm tista' tkun stressanti xi kultant. Ġieli, meta kien ikollna xi ġurnata sħiħa vjaġġar b'tal-linja, it-tnejn li aħna konna nkunu naqra skomdi u mal-inqas intopp konna ninfexxu f'xulxin. Sirna nafu l-karattru ta' xulxin 100% tista' tgħid u, fil-verità, illum nifhmu ħafna iktar lil xulxin," kompliet tgħid Jennifer. Immaġinajt li matul din l-avventura ltaqgħu ukoll ma' diversi persuni, speċjalment meta kont naf li użaw ħafna l-couchsurfing u ltaqgħu ma' xi familjari mill-Awstralja. Fil-fatt, Steven ikkonfermali li kienet l-ewwel darba li użaw il-coachsurfing. "Huwa servizz fejn int tfittex persuna li tista' tospitak għal numru ta' ġranet mingħajr ma tħallasha. Iltqajna ma' ħafna nies b'dan il-mod, u għamilna ħafna ħbieb ġodda. Ma tridx tkun tost u tuża lil dawn in-nies biex tipprova tiddobba akkomodazzjoni b'xejn. Aħna konna nieħdu gost noqogħdu nitkellmu magħhom u nitgħallmu dwar il-kultura tagħhom." Min-naħa tagħha, Jennifer sostniet li meta kienu l-Awstralja marru għand familjari tagħha kif ukoll ta' Steve. "Konna ffortunati li jien għandi żijiet f'Melbourne u fi Queensland, filwaqt li Steve għandu familjari f'Sydney, allura stajna nqassmu ż-żmien għand iz-zijiet. Ħafna mill-familjari ltqajna magħhom għall-ewwel darba." Fl-aħħar nett ħallejt f'idejhom sabiex jgħaddu messaġġ lill-qarrejja tal-gazzetta KullĦadd. "Il-ħajja qasira wisq biex ix-xewqat li jkollok ma tippruvax twettaqhom illum qabel għada. Inħoss li l-esperjenzi u l-memorji li għamilna matul din is-safra se nibqgħu ngħożżuhom għal dejjem. Esperjenza li kabbritni u għamlitni nħares lejn il-ħajja b'mod differenti, fejn naprezza iktar il-ħajja sempliċi u l-affarijiet żgħar li xi kultant fil-ħajja mgħaġġla tal-lum lanqas biss nagħtu kashom. Apparti minn hekk, ċertu tracks u muntanji li tlajna ma nimmaġinanix nagħmilhom ta' 50 sena, għalhekk ideali safra simili tagħmilha meta tkun għadek fl-aħjar tiegħek! Ma jiddispjaċina xejn li nfaqna €15,000 kull wieħed; anzi nħossu li kienu l-aqwa investiment li qatt għamilna. Kull meta nitkellmu dwar din is-sena u naraw ir-ritratti nimtlew bil-ferħ. Dejjem se jkun hemm raġunijiet biex inti ma tagħmilx xi ħaġa bħal din, u l-iżjed waħda li nisma' tkun minħabba x-xogħol. Però, fl-opinjoni tiegħi, ix-xogħol mhux kollox fil-ħajja u nħossu li, kieku qtajna qalbna u bqajna Malta, kien jiddispjaċina għal għomorna," sostnew Steven u Jennifer. Aktar informazzjoni dwar l-avventura tagħhom tista' tinkiseb mill-paġna http://www.facebook.com/400daysofsummer li ħolqu huma stess xi xahar wara li telqu minn Malta. Sfortunatament, waqt li kienu msiefrin kellhom il-ħsara fil-blogg, u issa qed jerġgħu jtellgħu l-informazzjoni bil-mod.